text: Flere ruder er knust på udsat pendlerplads
  09 marts 2017 kl. 15.53
  Seks biler har endnu engang fået knust ruderne på pendler-parkeringen ved afkørsel 65 Kolding Syd.
  Det er ikke et kønt syn, der venter seks bilejere, der har parkeret på pendlerpladsen ved Kolding Syd. Der har nemlig endnu engang været ubudne gæster på parkeringspladsen, hvor seks biler torsdag eftermiddag står med knuste ruder.
  Opdateret
  I følge et vidne var bilruderne allerede smadret kl. 9 torsdag formiddag.  
  - Vi har sendt en patrulje derud nu for at undersøge sagen nærmere, siger vagtchef ved Sydøstjyllands Politi, Jørn Bystrup, til TV SYD. 
  Sydøstjyllands Politi har kun fået en enkelt anmeldelse om et indbrud fra pendler-parkeringen ved Kolding Syd. Her er der stjålet et par nummerplader.
  Det er ikke første gang, bilerne på pendlerparkeringen har været udsat for indbrud. Tilbage i december blev flere biler udsat for indbrud på selvsamme parkeringsplads. 
  - Det er svært at sige, om der er et mønster. Det er et almindeligt indtryk, at det - ligesom med indbrud i huse - kan være nogle gennemrejsende, der udelukkende er på tyvetogt,  siger vagtchefen. 
  - Men en god regel er, at tømme sin bil for f.eks. computer, mobil, gps og dyre jakker. Så forsvinder interessen for at bryde ind.
  
  